Dina Raabjerg (KF), 2025-11-27:
Tak, formand, og tak til forslagsstillerne af det her borgerforslag.
Jeg tror ikke, der findes en familie med to udearbejdende forældre eller en enlig forælder, som ikke mindst en gang har proppet en Panodil i et barn og så sendt lillebror i vuggestue, vel vidende at der blev ringet op inden frokost.
Jeg har, og jeg har gjort det mere end en gang.
Det kan jeg lige så godt indrømme.
Man føler sig som verdens dårligste forælder, og man føler sig også som en mega dårlig kollega, når man bliver hjemme.
Så det er skruen uden ende.
Så der er et problem her, og det kommer vi overhovedet ikke udenom.
Mange kan i dag arbejde hjemmefra og så få tingene til at hænge sammen på den måde.
Det samme gælder, hvis man har en forælder, som faktisk går hjemme, og der er overraskende mange familier, hvor der er en forælder hjemme, eller hvor der er en ikkearbejdende farmor, som bor lige henne om hjørnet; sådan en er min egen datter så heldig at have.
Så er der så til gengæld ikke en mormor, der er ret meget værd der, for hun står jo her og er fuldt optaget .
Det er virkeligheden for mange børnefamilier: Bedsteforældre, der arbejder, bor rigtig langt væk eller har et job som f.eks. elektriker, frisør eller kok, hvor man bare ikke lige kan arbejde hjemmefra.
For dem skal der en rigtig god overenskomst til, eller der skal være en forstående arbejdsgiver.
Så vi forstår udmærket, hvorfor så mange har bakket det her borgerforslag op.
Arbejdsgivere og fagforeninger har også hen over årene forhandlet nogle rigtig gode aftaler på plads på det her område, så man både kan holde nogle dage fri og få fuld løn for det.
Størstedelen af danskerne har også en hel uges feriefridage, som faktisk var tiltænkt sådan noget her, men som mange i dag tænker ind som ren ferie.
Vi har også andre gode ordninger, som er forhandlet i overenskomster, som vi er nødt til at respektere.
Forslaget her tager afsæt i den svenske VAB-model med en fond og en delvis lønkompensation.
Vi skal være forsigtige med at sammenligne os med Sverige, fordi man i Sverige ikke har fem feriefridage, og man har faktisk også en arbejdsuge, der er længere end den, vi har i Danmark.
Så hvis vi omregner det til dage, arbejder man altså i Sverige typisk mellem 17 og 20 dage mere, end man gør i Danmark.
De har også nogle helt andre overenskomster, så de har lidt mere at give af.
Så det giver ikke rigtig mening at se over til Sverige.
Lad os holde øjnene på den her side af sundet.
Så tænker I nok: Hvad er det egentlig, de tænker i Det Konservative Folkeparti?
Vi vil faktisk rigtig gerne hjælpe forældrene med at se på, om vi kan finde nogle løsninger på det her område.
Vi vil gerne gå ind i en dialog om, hvordan vi kan finde nogle penge, f.eks. i nogle eksisterende ordninger, som man kan lukke eller ændre, så vi kan bruge pengene til det her i stedet for, altså finde noget finansiering på den måde.
For at tone rent flag betyder det på godt gammelt dansk, at vi gerne vil se på, om der er nogle rettigheder, man måske kan indskrænke for at finde nogle penge og udvide nogle løsninger på det her område til gavn for forældrene og børnene.
Vi vil også gerne respektere arbejdsmarkedets parter, fordi rigtig mange mennesker har tilkæmpet sig rettigheder i overenskomster omkring barn syg, og det skal selvfølgelig ikke være spildt.
Vi kan heller ikke bare køre fagforeningerne og arbejdsgiverne over.
Så vi vil gerne arbejde videre med at finde nogle konstruktive løsninger, og vi vil rigtig gerne finde dem i et samarbejde med arbejdsmarkedets parter og ikke ved bare at trække en lov ned over hovedet på dem eller ved at slå et gigantisk hul i samfundsøkonomien.
Tak for ordet.